Oznámenie Komisie Európskemu parlamentu podľa článku 251 ods. 2 druhého pododseku Zmluvy o ES o spoločnej pozícii Rady k prijatiu smernice Európskeho parlamentu a Rady, ktorou sa mení a dopĺňa smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Spoločenstva /* KOM/2008/0221 v konečnom znení - COD 2006/0304 */





[pic] | KOMISIA EURÓPSKYCH SPOLOČENSTIEV | Brusel, 22.4.2008 KOM(2008) 221 v konečnom znení 2006/0304 (COD) OZNÁMENIE KOMISIE EURÓPSKEMU PARLAMENTU podľa článku 251 ods. 2 druhého pododseku Zmluvy o ES o spoločnej pozícii Rady k prijatiu smernice Európskeho parlamentu a Rady, ktorou sa mení a dopĺňa smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Spoločenstva 2006/0304 (COD) OZNÁMENIE KOMISIE EURÓPSKEMU PARLAMENTU podľa článku 251 ods. 2 druhého pododseku Zmluvy o ES o spoločnej pozícii Rady k prijatiu smernice Európskeho parlamentu a Rady, ktorou sa mení a dopĺňa smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Spoločenstva (Text s významom pre EHP) 1. SÚVISLOSTI Dátum predloženia návrhu Európskemu parlamentu a Rade (dokument KOM(2006) 818 v konečnom znení – 2006/0304COD): | 20. decembra 2006 | Dátum predloženia stanoviska Európskeho hospodárskeho a sociálneho výboru: | 31. mája 2007 | Dátum stanoviska Výboru regiónov: | 10. októbra 2007 | Dátum predloženia stanoviska Európskeho parlamentu, prvé čítanie: | 13. novembra 2007 | Dátum prijatia spoločnej pozície (jednomyseľne): | 18. apríla 2008 | 2. CIEĽ NÁVRHU KOMISIE Cieľom návrhu je riešiť narastajúci vplyv zmeny klímy, za ktorý zodpovedá letecká doprava, začlenením leteckej dopravy do systému obchodovania s emisiami v Spoločenstve. Tvorí súčasť komplexného prístupu na zníženie vplyvu leteckej dopravy na zmenu klímy, ako sa uvádza v dokumente KOM (2005)459 v konečnom znení z 27. septembra 2005. 3. PRIPOMIENKY K SPOLOČNEJ POZÍCII 3.1 Všeobecné pripomienky Európsky parlament vyjadril svoje stanovisko v prvom čítaní 13. novembra 2007. Komisia prijala v celom rozsahu, čiastočne alebo v zásade 22 z 59 pozmeňujúcich a doplňujúcich návrhov, ktoré predložil Európsky parlament v prvom čítaní. Jedenásť z týchto 22 pozmeňujúcich alebo doplňujúcich návrhov sa aspoň čiastočne prevzalo do spoločnej pozície. Komisia prijala v celom rozsahu, čiastočne alebo v zásade pozmeňujúce a doplňujúce návrhy, ktorými sa objasňuje kontext návrhu a ktoré sa neodchyľujú od všeobecného cieľa návrhu. Patria sem pozmeňujúce a doplňujúce návrhy v kategóriách špeciálnych typov letov, ktoré sú zo systému vylúčené. Komisia zamietla pozmeňujúce a doplňujúce návrhy, ktorými by sa zmenil charakter návrhu, ako sú zmeny a doplnenia, na základe ktorých by sa obmedzila schopnosť sektora leteckej dopravy nakupovať kvóty od iných sektorov zahrnutých do Systému obchodovania s emisiami v EÚ. Zamietla tiež pozmeňujúce a doplňujúce návrhy ktoré sú technicky nerealizovateľné, alebo ktoré by znamenali zbytočné administratívne zaťaženie. Komisia sa domnieva, že spoločnou pozíciou sa nemení koncepcia ani ciele návrhu, a preto ju môže podporiť v jej súčasnej podobe. 3.2. Podrobné pripomienky 3.2.1. Pozmeňujúce a doplňujúce návrhy Parlamentu, ktoré Komisia v plnom rozsahu, čiastočne alebo v zásade prijala a zapracovala do spoločnej pozície Pozmeňujúce a doplňujúce návrhy 14, 76, 30, 40, 47, 49, 51, 52 a 53 sa do spoločnej pozície zapracovali v mierne odlišnom znení. Pozmeňujúci a doplňujúci návrh 30 je užitočným objasnením, je v súlade s článkom 18 smernice a je v plnom rozsahu zapracovaný do spoločnej pozície Rady. Pozmeňujúce a doplňujúce návrhy 76 a 14 sa týkajú využitia obchodovania formou aukcie a sú začlenené v rozsahu, v ktorom sa v nich vyslovene odkazuje na použitie príjmov z takéhoto obchodovania na riešenie problému zmeny klímy v EÚ a v tretích krajinách, a v rozsahu, aby sa tieto opatrenia mohli využiť na podporu spôsobov dopravy, ktoré sú šetrnejšie k životnému prostrediu. Pozmeňujúci a doplňujúci návrh 40 je prijateľný, pretože sa ním zabezpečuje, že ustanovenia týkajúce sa použitia CER (certifikované zníženia emisií) a ERU (jednotky zníženia emisií) prevádzkovateľmi lietadiel budú v súlade s ustanoveniami uplatňovanými v iných sektoroch od roku 2013. Pozmeňujúci a doplňujúci návrh 47 sa zapracoval v rozsahu, v ktorom sa ním zabezpečuje zrušenie prepočítacieho mechanizmu uvedeného v návrhu Komisie. Úlohou pozmeňujúceho a doplňujúceho návrhu 49 je vyslať signál, že je EÚ pripravená pripojiť sa k zvyšku sveta a dosiahnuť dohodu pri riešení problému s emisiami z leteckej dopravy ako aj prispôsobiť svoj systém pravidlám spoločného systému dohodnutého s tretími krajinami. Myšlienka tohto pozmeňujúceho a doplňujúceho návrhu sa odráža v spoločnej pozícii. Pozmeňujúci a doplňujúci návrh 51 je zapracovaný do spoločnej pozície v rozsahu, v ktorom by sa ním požadovalo začlenenie štátnych letov hláv štátov EÚ do systému. Pozmeňujúce a doplňujúce návrhy 52 a 53 sú v spoločnej pozícii začlenené, keďže sa v nej stanovuje vylúčenie pátracích, záchranných a humanitárnych letov ako aj letov záchrannej zdravotnej služby a na zásahy v prípade požiarov. Pozmeňujúce a doplňujúce návrhy 70 a 79 sa do spoločnej pozície začlenili v rozsahu, v ktorom sa z nej vylučujú lety uskutočňované na účely kontroly, testovania alebo osvedčovania lietadiel alebo zariadení na palube alebo na zemi. 3.2.2. Pozmeňujúce a doplňujúce návrhy Parlamentu, ktoré Komisia zamietla, avšak v celom rozsahu, čiastočne alebo v zásade sa zapracovali do spoločnej pozície Päť pozmeňujúcich a doplňujúcich návrhov, ktoré Komisia zamietla, sa v celom rozsahu, čiastočne alebo v zásade zapracovalo do spoločnej pozície. Pozmeňujúci a doplňujúci návrh 13 sa prijal v rozsahu, v ktorom sa v spoločnej pozícii Rady uvádza odkaz na cieľ vo výške 20 % uvedený v odôvodneniach. Komisia súhlasí s tým, že sektor leteckej dopravy musí prispieť k dosiahnutiu celkového cieľa zníženia emisií EÚ vo výške 20 až 30 % v porovnaní s úrovňami v roku 1990. Myšlienka pozmeňujúcich a doplňujúcich návrhov 22, 28 a 33 , ktoré sa týkajú potreby vyčleniť rezervu nových účastníkov v sektore leteckej dopravy, sa do spoločnej pozície zapracovala začlenením nového článku 3f v ktorom sa stanovuje osobitná rezerva pre nových prevádzkovateľov lietadiel a prevádzkovateľov, ktorí zaznamenali významný rast. Pozmeňujúci a doplňujúci návrh 78 je do spoločnej pozície začlenený v rozsahu, v ktorom sa ním stanoví začlenenie všetkých letov na letiská a z letísk EÚ do systému od začiatku, a nie po etapách, ako sa stanovuje v návrhu Komisie. 3.2.3. Pozmeňujúce a doplňujúce návrhy Parlamentu, ktoré Komisia prijala v celom rozsahu, čiastočne alebo v zásade, ktoré sa však nezapracovali do spoločnej pozície Pozmeňujúce a doplňujúce návrhy 1, 3, 4, 5, 7, 8, 10, 35, 45, 17 a 65 Komisia prijala čiastočne alebo v zásade, ale nezapracovali sa. Týkajú sa prevažne menších zmien znenia odôvodnení. 3.2.4. Pozmeňujúce a doplňujúce návrhy Parlamentu, ktoré Komisia a Rada zamietli a ktoré sa do spoločnej pozície nezapracovali Pozmeňujúce a doplňujúce návrhy Parlamentu, ktoré sa týkali najmä vymedzení pojmov v návrhu, obmedzenia použitia emisných kvót z iných sektorov pre prevádzkovateľov lietadiel, násobiteľa na zohľadnenie vplyvu leteckej dopravy, ktorý nesúvisí s CO2 a prahu hmotnosti na vylúčenie zo systému, neboli pre Komisiu alebo Radu prijateľné a do spoločnej pozície sa nezapracovali. 3.2.5. Zmeny návrhu zo strany Rady Rada v návrhu Komisie navrhla tieto hlavné zmeny: Začiatok: V spoločnej pozícii Rady sa stanovuje začlenenie všetkých letov do systému od roku 2012. Odstraňuje sa v nej preto ustanovenie v návrhu Komisie o začlenení letov medzi letiskami EÚ v roku 2011. Hoci by Komisia uprednostnila svoj pôvodný návrh týkajúci sa etapového prístupu, môže akceptovať jednorazový prístup. Komisia by chcela, aby sa systém začal čo najskôr. Avšak vzhľadom na čas, ktorý je pravdepodobne ešte potrebný na konečné schválenie právnych predpisov a na zavedenie vykonávacích opatrení ako aj na skutočnosť, že všetky lety by sa začlenili v rovnakom dátume, je rok 2012 pre Komisiu prijateľný. Príjmy z aukcií: V návrhu Komisie sa stanovuje, aby sa príjmy pochádzajúce z obchodovania s kvótami formou aukcie použili na zmiernenie zmeny klímy a na prispôsobenie sa tejto zmene ako aj na pokrytie administratívnych nákladov systému. Komisia vyjadruje poľutovanie nad tým, že v spoločnej pozícii je toto znenie menej striktné a stanovuje sa v ňom len, že príjmy z aukcií by sa mali použiť na tieto účely. Preskúmanie horných hraníc: V spoločnej pozícii sa začleňuje ustanovenie, že Komisia do 1. júna 2015 preskúma fungovanie smernice vo vzťahu k činnostiam leteckej dopravy. Patrí sem aj posúdenie rozsahu, v ktorom by sa malo celkové množstvo emisných kvót, ktoré sa pridelia prevádzkovateľom lietadiel, znížiť v súlade s celkovými cieľmi zníženia emisií. Komisia súhlasí s tým, že takéto preskúmanie je vhodné. Vzájomné pôsobenie s opatreniami tretích krajín: V návrhu Komisie sa stanovuje, že lety z tretích krajín sú zo systému vylúčené, ak sa na ne vzťahujú ekvivalentné opatrenia v týchto krajinách. V spoločnej pozícii Rady sa stanovuje flexibilnejší prístup s cieľom nájsť najlepšiu alternatívu na zabezpečenie vzájomného pôsobenia medzi systémom Spoločenstva a opatreniami prijatými v tretej krajine. Komisia tento prístup podporuje. Úroveň obchodovania formou aukcie: Komisia navrhla, aby v období do roku 2013 percento emisných kvót určených na obchodovanie formou aukcie v sektore leteckej dopravy predstavovalo priemer percent navrhovaných členskými štátmi, ktoré zahŕňajú obchodovanie formou aukcie do svojich národných alokačných plánoch. Na základe súčasných informácií o plánoch obchodovania formou aukcie, ktoré má Komisia k dispozícii, by bol vážený priemer okolo 7 – 8 %. Komisia naďalej považuje svoj pôvodný návrh za najlepšie riešenie. Avšak údaj 10 % začlenený do spoločnej pozície Rady je pre Komisiu prijateľný, pretože v praxi nevedie k neprimeraným rozdielom v prístupe k obchodovaniu formou aukcie medzi sektorom leteckej dopravy a inými hospodárskymi sektormi. V návrhu Komisie sa stanovilo, aby sa v úrovni obchodovania formou aukcie v budúcnosti zohľadňovalo všeobecné preskúmanie smernice 2003/87/ES. V spoločnom stanovisku Rady sa stanovuje, že v budúcnosti sa môže podiel obchodovania formou aukcie zvýšiť ako súčasť všeobecného preskúmania smernice 2003/87/ES. Pre Komisiu je to prijateľné. V návrhu smernice Európskeho parlamentu a Rady, ktorou sa mení a dopĺňa smernica 2003/87/ES tak, aby sa zlepšil a rozšíril systém Spoločenstva na obchodovanie s emisnými kvótami skleníkových plynov, vypracovanom Komisiou (KOM(2008) 16 v konečnom znení) sa stanovuje, že „letecká doprava by mala mať rovnaké postavenie ako ostatné priemyselné odvetvia, ktoré dostávajú bezplatné kvóty, a nie ako výrobcovia elektrickej energie. Znamená to, že v roku 2013 by sa malo bezplatne prideliť 80 % kvót a následne by sa každý rok mal znižovať počet bezplatných kvót pre leteckú dopravu o rovnaké množstvo až do roku 2020, kedy nebudú udelené žiadne bezplatné kvóty.“ Úpravy ustanovení týkajúcich sa referenčných hodnôt: V spoločnej pozícii sa upravuje užitočné zaťaženie a vzdialenosť, ktoré sa používajú na výpočet tonokilometrov nalietaných každým prevádzkovateľom lietadiel, a ktoré sú základom na stanovenie referenčnej hodnoty používanej na rozdeľovanie bezplatných kvót. Štandardná hmotnosť pre každého cestujúceho a jeho podanej batožiny sa zvyšuje na 110 kg a veľká okružná vzdialenosť sa zvyšuje o 95 km. Komisia vyjadruje poľutovanie nad tým, že Rada neprijala referenčnú hodnotu tak, ako sa navrhla, ale z dôvodu dosiahnutia dohody môže tento prístup prijať. Monitorovanie a podávanie správ: V spoločnej pozícii sa zavádza ďalšia požiadavka, aby členské štáty zabezpečili, že prevádzkovatelia lietadiel budú predkladať plány monitorovania, v ktorých sa stanovia opatrenia na monitorovanie a hlásenie emisií a údajov o počte tonokilometrov. Komisia považuje túto dodatočnú požiadavku za užitočnú, aby sa zabezpečilo, že všetci prevádzkovatelia lietadiel poznajú požiadavky na monitorovanie, ktoré sa na nich v rámci systému vzťahujú. Osobitná rezerva: Spoločná pozícia Rady obsahuje nový článok, v ktorom sa stanovuje vytvorenie osobitnej rezervy pre nových prevádzkovateľov lietadiel a prevádzkovateľov, ktorí dosiahli významný rast (viac ako 18 % ročne v rokoch nasledujúcich po východiskovom roku, v ktorom sa prevádzkovateľom lietadiel pridelili emisné kvóty). V novom článku sa stanovuje vyčlenenie 3 % emisných kvót ako rezervy a jednorazové rozdelenie emisných kvót na základe rovnakého systému referenčných hodnôt, aký sa navrhol pre počiatočné pridelenie emisných kvót. Hoci by Komisia uprednostnila, aby nevznikali žiadne osobitné ustanovenia pre nových účastníkov na trhu, môže nový článok akceptovať, pretože obsahuje dostatočné ochranné opatrenia, ktorými sa zabezpečí, aby sa jeho účinok obmedzil a aby sa ním nenarušovala metodika prideľovania emisných kvót stanovená v návrhu Komisie. Prevod emisných kvót pre leteckú dopravu: Keďže emisie z medzinárodnej leteckej dopravy netvoria súčasť záväzkov členských štátov v rámci Kjótskeho protokolu, emisné kvóty pridelené pre sektor leteckej dopravy môžu použiť len prevádzkovatelia lietadiel na splnenie požiadaviek. Je to potrebné na zachovanie integrity účtovného systému, v ktorom sa stanovuje, že sa emisné kvóty v období rokov 2008 – 2012 pripoja k prideleným množstevným jednotkám (AAU). Návrh Komisie však zahrnoval ustanovenie, na základe ktorého by sa prevádzkovateľom lietadiel umožňovalo previesť svoje emisné kvóty na emisné kvóty, ktoré by mohli použiť iní prevádzkovatelia. V spoločnej pozícii by sa toto ustanovenie vypustilo. Hoci by Komisia uprednostnila začlenenie ustanovenia o prevode emisných kvót, je vypustenie tohto ustanovenia vzhľadom na uľahčenie dosiahnutia dohody prijateľné. Ustanovenia o presadzovaní: Rada navrhla ďalšie ustanovenia o presadzovaní s cieľom zabezpečiť, aby v prípadoch, keď prevádzkovateľ neplní povinnosti v rámci systému a opatrenia na presadzovanie zo strany členského štátu sa vyčerpali, mohol členský štát požiadať Komisiu, aby rozhodla o uložení zákazu prevádzkovania leteckej dopravy pre prevádzkovateľa lietadiel na úrovni Spoločenstva. Opatrenia na presadzovanie sú nevyhnutné na zabezpečenie účinnosti systému pri znižovaní vplyvu leteckej dopravy na zmenu klímy. V doplňujúcom článku sa posilňujú mechanizmy presadzovania v rámci systému a výraznejšie sa v ňom odrádza od nedodržiavania požiadaviek. Komisia preto súhlasí so začlenením dodatočných ustanovení. Vylúčenie z de minimis : Spoločná pozícia obsahuje niekoľko zmien týkajúcich sa výnimiek v návrhu. Najvýznamnejšie je začlenenie vylúčenia z de minimis ktorým by sa vylúčili obchodní prevádzkovatelia prevádzkujúci menej ako 243 letov za obdobie troch po sebe nasledujúcich štvormesačných období. Komisia podporuje vylúčenie z de minimis , ktorým by sa vylúčili prevádzkovatelia lietadiel s malým počtom letov do EÚ a ktoré má najmä potenciál pomôcť tým leteckým spoločnostiam v rozvojových krajinách, ktoré majú najmenšie spojenie s EÚ. 4. ZÁVER Zmeny zavedené Radou sú pre Komisiu prijateľné, pretože sú v súlade s cieľom zníženia emisií leteckej dopravy spôsobujúcich zmenu klímy a vychádzajú z návrhu Komisie. Komisia preto môže spoločnú pozíciu prijať.